钦定古今图书集成/方舆汇编/职方典/第1162卷 > 《杨子山》杨琚
## 钦定古今图书集成/方舆汇编/职方典/第1162卷 > 《杨子山》杨琚

暮雨正濛濛，山深绝人迹。薄言促奔走，度岭日西夕。
巍巍何其高，去天不盈尺。峰峻地位寒，冻凌满山白。
狂飙吹树林，乱落打头额。役夫欲避逃，行程日促迫。
项马下层巅，石多溪径窄。雨暗天转黑，路迷不可索。
众嘈惊虎鸣，团栾聚跛躄。旋击古火镰，槁竹斯然炙。
纡回出荆榛，投宿居民宅。坐定闲追思，兹行亦艰厄。
非不爱晏安，君子事行役。天岂负勤劳，要当尽忠赤。